Diari Oficial de la Generalitat Valenciana


Sumari del DOGV 6540, del 10-06-2011 (2011/6607)

RESOLUCIÓ de 31 de maig de 2011, del director general de l'Institut Valencià de la Joventut.Generalitat Jove per la qual es convoquen places a les residències juvenils de l'IVAJ.GVA JOVE per al curs 2011/2012.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6540

Data del DOGV
:   10-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6607


Data del document
:   31-05-2011

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 31 de maig de 2011, del director general de l'Institut Valencià de la Joventut.Generalitat Jove per la qual es convoquen places a les residències juvenils de l'IVAJ.GVA JOVE per al curs 2011/2012. [2011/6607]
L'article 8 de l'Ordre de 25 de juliol de 1991, de la Conselleria de Cultura, Educació i Ciència, per la qual s'estableixen les normes reguladores del funcionament de les residències juvenils de la Generalitat, assenyala que cada any es farà la convocatòria d'adjudicació de places per a les residències juvenils, i la seua disposició final segona faculta el titular de la Direcció General de l'IVAJ.GVA JOVE per a desplegar-la.
Amb la finalitat d'afavorir les possibilitats d'allotjament i de manutenció dels jóvens que, per raó d'estudis han de desplaçar-se fora del seu domicili particular i residir durant tot l'any acadèmic a la localitat on cursaran els seus estudis, l'Institut Valencià de la Joventut.Generalitat Jove convoca places per a l'estada a les seues residències juvenils per a jóvens estudiants durant el curs acadèmic 2011/2012.
De conformitat amb les funcions que l'article 10 de la Llei 18/2010, de 30 de desembre, de la Generalitat, de Joventut de la Comunitat Valenciana, atribueix al director general de l'IVAJ.GVA JOVE, resolc:
Primer
Convocar, per al curs acadèmic 2011/2012, places de residents per a jóvens estudiants a les residències juvenils de l'Institut Valencià de la Joventut.Generalitat Jove.
Segon
Aprovar les bases que regiran la convocatòria, que s'inclouen com a annex I a la present resolució.
Tercer
Aprovar el corresponent model normalitzat de sol·licitud (annex II).
Contra la present resolució, que posa fi a la via administrativa, podrà interposar-se potestativament un recurs de reposició davant del director general l'Institut Valencià de la Joventut.Generalitat Jove, en el termini d'un mes comptador des de l'endemà de la seua publicació en el Diari Oficial de la Comunitat Valenciana (DOCV), d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé directament recurs contenciós administratiu davant del jutjat contenciós administratiu competent, en el termini de dos mesos comptadors des de l'endemà de la seua publicació en el DOCV, d'acord amb el que preveuen els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que les persones interessades puguen interposar-hi qualsevol altre recurs que consideren oportú.
València, 31 de maig de 2011.- El director general de l'IVAJ.GVA JOVE: Adrián Ballester Espinosa.
ANNEX I
Bases
Primera. Objecte de la convocatòria
Es convoquen places de residents per a jóvens estudiants a les residències juvenils de l'Institut Valencià de la Joventut.Generalitat Jove per al curs acadèmic 2011/2012 d'acord amb les condicions següents:
1.1. El programa oferit consistirà en l'allotjament i la pensió alimentària completa. La pensió alimentària completa consistirà en desdejuni, dinar i sopar. L'allotjament es farà d'acord amb les condicions particulars de cada residència.
1.2. A l'efecte de la present convocatòria, tant per als estudis universitaris com per als no universitaris, es considerarà curs acadèmic lectiu el que en el seu moment fixen la universitat corresponent i la Conselleria d'Educació.
1.3. La plaça que s'obtinga s'estendrà fins a l'acabament dels estudis oficials.
1.4. A l'efecte d'esta convocatòria, es considerarà cap de setmana des de la vesprada del divendres fins a la vesprada de diumenge.
1.5. Durant els caps de setmana, la residència juvenil Mare de Déu del Lledó prestarà el servei d'allotjament, però no el d'alimentació, fins al desdejuni de dilluns.
1.6. La residència juvenil Mare de Déu del Lledó romandrà tancada durant la setmana de festes locals de la Magdalena de Castelló de la Plana i no prestarà cap servei d'allotjament ni d'alimentació.
1.7. La residència juvenil Sant Crist del Mar romandrà tancada durant els caps de setmana i no prestarà servei d'alimentació fins al desdejuni de dilluns.
1.8. Les residències juvenils romandran tancades durant les vacances escolars de Nadal i de Setmana Santa; no obstant això, a la residència La Florida, la direcció podrà autoritzar-hi la permanència als residents que ho sol·liciten i si els motius es consideren prou justificats
1.9. Les residències acolliran estudiants dels nivells educatius universitaris i no universitaris
1.10. El nombre de places convocades per al curs acadèmic 2011/2012 a les residències juvenils de la Generalitat són les següents:
- Residència Juvenil Mare de Déu del Lledó: 91 places.
- Residència Juvenil Universitària La Florida: 103 places.
- Residència Juvenil Sant Crist del Mar: 74 places.
Les places vacants que es puguen produir per renúncia dels residents que han renovat la plaça per al curs 2011-2012, o per altres motius, s'incorporaran a les places convocades.
Segona. Requisits dels sol·licitants
Les persones que sol·liciten una plaça en alguna de les residències juvenils objecte d'esta convocatòria hauran de ser estudiants d'estudis reglats i tindre una edat compresa entre els 15 i els 26 anys en el moment de fer-ne la sol·licitud.
No podran participar en la convocatòria els antics residents als quals s'haja revocat la plaça en alguna de les residències de l'IVAJ.GVA JOVE per alguna de les causes següents:
- Organització o participació en actes en què s'alterà l'ordre i la bona convivència a la residència juvenil.
- Participació en actes en què s'atemptà contra els béns de la residència.
- Participació en actes en què es menyspreà la dignitat i la intimitat d'altres persones.
Tercera. Adjudicació de les places i llista d'espera
3.1. Adjudicació de les places:
a) A l'efecte d'adjudicació de places s'aplicarà la prioritat següent:
- A les residències Mare de Déu del Lledó i Sant Crist del Mar tindran prioritat els sol·licitants residents a la Comunitat Valenciana.
- A la residència La Florida tindran prioritat en primer lloc els estudis universitaris i en segon lloc els estudis no universitaris. En cada nivell d'estudis tindran prioritat els sol·licitants residents a la Comunitat Valenciana.
b) Si, en alguna residència, el nombre de sol·licitants excedeix el nombre de les places oferides, se'n farà una selecció d'acord amb el barem previst en la present convocatòria.
3.2. Llista d'espera. Estarà formada per les sol·licituds, presentades en termini, que reunisquen els requisits i que no hagen obtingut plaça en la primera adjudicació.
3.3. En cas d'empat en la puntuació total, tant en les sol·licituds que obtinguen plaça com en les sol·licituds de la llista d'espera, prevaldrà, per a desempatar i per este ordre, la puntuació dels factors següents: dificultats d'escolarització pel que fa a la distància del domicili familiar al centre d'estudis, valoració acadèmica, condició d'orfandat absoluta, situació de desocupació o atur laboral de tots els membres de la unitat familiar sense subsidi ni prestació, situació de família monoparental, situació de família nombrosa i existència de germans matriculats a la residència sol·licitada. Quan l'empat persistisca, es resoldrà mitjançant l'ordre alfabètic dels cognoms; la lletra d'inici des de la qual es comptarà per al desempat serà la que establisca la resolució de la Conselleria de Justícia i Administracions Públiques per la qual es determina la lletra per a fixar l'ordre d'intervenció dels aspirants a les proves selectives que es celebren durant l'any 2011 o, si no n'hi havia, la corresponent a l'últim any en què es va establir lletra per a tal fi.
3.4. Posat que existisquen places vacants abans del començament o durant el curs escolar, les residències juvenils podran admetre estudiants residents que no hagueren sol·licitat plaça en el marc d'esta convocatòria, o que l'hagueren sol·licitat fora de termini. Els residents així admesos conservaran la plaça fins a l'acabament del curs corresponent i, si volen continuar a la residència juvenil, hauran de participar en la convocatòria de places següent.
3.5. Així mateix, posat que existisquen places vacants abans de l'inici o durant el curs escolar, les residències juvenils podran admetre persones que vulguen dur a terme algun tipus d'activitat de caràcter acadèmic, o alguna activitat esportiva juvenil o relacionada amb temes de joventut. En estos casos podrà no aplicar-se el límit d'edat que figura en la base segona.
3.6. Només s'adjudicarà una plaça per persona.
Quarta. Sol·licituds i termini de presentació
4.1. Cada sol·licitant haurà de presentar, degudament emplenat, un imprés de sol·licitud, d'acord amb el model que figura en l'annex II.
L'imprés l'haurà d'emplenar i signar la persona interessada, i, en el cas dels menors d'edat, el pare, la mare o el tutor/a haurà d'emplenar i signar l'autorització expressa que figura en l'apartat D, perquè l'IVAJ.GVA JOVE puga efectuar la comprovació de les dades de residència i identitat del sol·licitant a través del Sistema de Verificació de Dades de Residència i Identitat (D 165/2010, de 8 d'octubre, del Consell pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic).
4.2. Si de la comprovació efectuada resultara alguna discordança amb les dades facilitades per la persona interessada, l'òrgan instructor estarà facultat per a dur a terme totes les actuacions necessàries per a la seua verificació.
4.3. Els models de sol·licituds es facilitaran als serveis centrals de l'IVAJ.GVA JOVE a València, a les unitats territorials de l'IVAJ.GVA JOVE d'Alacant i a Castelló, a les residències juvenils i en el web de l'IVAJ.GVA JOVE .
4.4. Les sol·licituds es podran presentar al Registre de l'Institut Valencià de la Joventut.Generalitat Jove (carrer de l'Hospital, núm. 11, València, 46536), als de les unitats territorials de l'IVAJ.GVA JOVE d'Alacant (Rambla de Méndez Núñez, núm. 41, 03254 Alacant) o de Castelló (carrer dels Orfebres Santalínea, núm. 2, 12199 Castelló de la Plana), a les mateixes residències juvenils o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4.5. Les sol·licituds es podran presentar i registrar, així mateix, per mitjans electrònics; com també demanar que les comunicacions i les notificacions es facen a través de la dita via.
Estos tràmits tindran plena validesa, d'acord amb les condicions i els requisits que estableix l'article 7.1 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana, i la Resolució de 21 de març de 2011, de la Direcció General de l'Institut Valencià de la Joventut.Generalitat Jove de la Conselleria de Benestar Social, en l'article primer de la qual s'autoritza l'entrada en funcionament de la Unitat Registral Telemàtica de l'Institut Valencià de la Joventut.Generalitat Jove, la qual podrà ser utilitzada per qualsevol procediment telemàtic que d'ara endavant dispose l'Institut Valencià de la Joventut.Generalitat Jove (DOCV núm. 6489, de data 28.03.2011).
Per a la presentació telemàtica, s'accedirà al Catàleg de Serveis Públics Interactius de la Generalitat, disponible en l'adreça següent: .
Per accedir a este sistema telemàtic, la persona interessada haurà de disposar de signatura electrònica avançada -siga amb el certificat reconegut d'entitat (persones jurídiques), siga amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana- o de DNI electrònic.
4.6. En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 31 del Reial Decret 1.829/1999, de 3 de desembre, en sobre obert, a fi que l'exemplar destinat a l'IVAJ.GVA JOVE siga datat i segellat abans de ser certificat. Posat que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.Generalitat Jove.
4.7. El termini de presentació de sol·licituds serà de 15 dies hàbils comptadors a partir de l'endemà de la publicació de la present resolució en el Diari Oficial de la Comunitat Valenciana.
Cinquena. Documentació
5.1. La persona interessada haurà de presentar la sol·licitud, degudament emplenada i signada, per qualsevol de les vies esmentades anteriorment, d'acord amb el model oficial que figura en l'annex II.
Si el sol·licitant o, en el cas dels menors d'edat, el pare, la mare o el tutor/a no prestara el seu consentiment per a efectuar les comprovacions de les dades d'identitat i de residència a través del Sistema de Verificació de Dades de Residència i Identitat, d'acord amb el que estableix el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, o si per altres causes, no fóra possible obtindre les dites dades a través del sistema esmentat, haurà d'aportar la documentació requerida següent:
a) En cas de ser de nacionalitat espanyola: document nacional d'identitat (DNI).
b) En cas de ser ciutadans d'un estat membre de la Unió Europea o que forme part de l'Espai Econòmic Europeu: certificat d'inscripció en el Registre Central d'Estrangers o, si escau, certificat del dret a residir-hi amb caràcter permanent. En ambdós casos s'haurà d'aportar el passaport o el DNI.
c) Les persones que no es troben en cap dels supòsits anteriors: targeta d'identificació d'estranger.
d) Document acreditatiu d'empadronament o de residència.
Tota la documentació que es presente haurà de ser vàlida i estar en vigor. Posat cas que hi haja algun document caducat, caldrà presentar-ne una còpia juntament amb el resguard d'haver-ne sol·licitat la renovació.
Els documents referits a esta base que aporten els sol·licitants i hagen sigut expedits a l'estranger hauran d'ajustar-se als requisits següents:
1. Hauran de ser oficials i estar expedits per les autoritats competents per a fer-ho, d'acord amb l'ordenament jurídic del país de què es tracte.
2. Hauran de presentar-se legalitzats per via diplomàtica o, si escau, mitjançant la postil·la del Conveni de l'Haia. Este requisit no s'exigirà als documents expedits, als estats membres de la Unió Europea o als signataris de l'acord sobre l'Espai Econòmic Europeu, per les autoritats competents dels dits estats.
3. Hauran d'anar acompanyats, si escau, de la seua corresponent traducció oficial al castellà.
Tota la documentació indicada en els apartats anteriors que no siga original, haurà de ser confrontada. En cas contrari, es considerarà no presentada, després del requeriment de la seua esmena d'acord amb el que estableix la base setena de la present resolució.
5.2. Documentació complementària a l'efecte del barem
a) Document acreditatiu de les notes obtingudes en el curs acadèmic 2009/2010 expedit per la secretaria del centre docent en què s'hagueren cursat els dits estudis i, només en el cas de no haver cursat estudis durant el referit any acadèmic, document acreditatiu de les notes obtingudes en l'últim any en què va realitzar estudis, expedit per la secretaria del centre docent en què s'hagueren cursat els dits estudis.
b) Document acreditatiu, quan corresponga i mitjançant fotocòpies confrontades, de la condició d'orfandat absoluta, de la situació de desocupació o atur laboral de tots els membres de la unitat familiar sense subsidi ni prestació, de la situació de família monoparental, de la situació de família nombrosa i de l'existència de germans matriculats a la residència sol·licitada.
Si no s'aporta la documentació complementària que assenyala la base 5.2, no es tindrà en compte a l'efecte de baremació en esta convocatòria.
5.3. Si en la tramitació telemàtica, els documents esmentats en els apartats 5.1 i 5.2 de la present resolució, la persona interessada els adjunta signats electrònicament per tercers autentificats mitjançant signatura electrònica avançada -en els termes que estableix l'apartat 7.1 i 7.2 del Decret 18/2004, de 13 de febrer, del Consell de la Generalitat valenciana, de Creació del Registre Telemàtic de la Generalitat Valenciana i de regulació de les notificacions telemàtiques de la Generalitat-, no en caldrà l'aportació física.
En cas contrari, i en el termini màxim de 10 dies, la persona interessada haurà de presentar, en suport paper, l'original o la còpia confrontada de la dita documentació al Registre de l'Institut Valencià de la Joventut.Generalitat Jove (carrer de l'Hospital, núm. 11, València, 46006), als de les unitats territorials de l'IVAJ.GVA JOVE d'Alacant (Rambla de Méndez Núñez, 41, 03842 Alacant) o de Castelló (carrer dels Orfebres Santalínea, 2, 12771 Castelló de la Plana), a les residències juvenils o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, indicant el número de registre d'entrada assignat per la Unitat Registral Telemàtica a la sol·licitud o escrit al qual s'adjunta la dita documentació.
Sisena. Criteris de barem
6.1. Valoració de dificultats d'escolarització
Dificultats d'escolarització pel que fa a la distància entre la localitat de residència del sol·licitant i la ubicació del centre escolar o universitari on cursarà els estudis sol·licitats, fins a un màxim de 10 punts, d'acord amb la distribució següent:
Més de 100 km, 10 punts.
De 81 fins a 100 km: 8 punts.
De 66 fins a 80 km: 6 punts.
De 51 fins a 65 km: 4 punts.
De 36 fins a 50 km: 2 punts.
De 20 fins a 35 km: 1 punt.
6.2. Valoració acadèmica
6.2.1. Es podrà obtindre, pel criteri acadèmic, fins a un màxim de 18 punts, d'acord amb el barem següent:
Nota mitjana de 0 a 0,99 punts: 0 punts.
Nota mitjana d'1 a 1,99 punts: 2 punts.
Nota mitjana de 2 a 2,99 punts: 4 punts.
Nota mitjana de 3 a 3,99 punts: 6 punts.
Nota mitjana de 4 a 4,99 punts: 8 punts.
Nota mitjana de 5 a 5,99 punts: 10 punts.
Nota mitjana de 6 a 6,99 punts: 12 punts.
Nota mitjana de 7 a 7,99 punts: 14 punts.
Nota mitjana de 8 a 8,99 punts: 16 punts.
Nota mitjana de 9 a 10 punts: 18 punts.
6.2.2. L'aplicació del barem es farà en la forma que s'indica a continuació:
a) Per al càlcul de la nota mitjana en els estudis organitzats per assignatures, es dividirà la suma aritmètica de les notes obtingudes en cada assignatura pel nombre de les cursades. A tal efecte es computarà com a definitiva la nota més alta obtinguda en cada assignatura entre les convocatòries ordinàries i extraordinàries del curs acadèmic 2009/2010 i, només en el cas de no haver cursat estudis durant el referit any acadèmic, les notes obtingudes en l'últim any en què va realitzar estudis.
Les qualificacions obtingudes en les proves d'accés a la universitat no seran tingudes en compte per al càlcul de la nota mitjana.
b) En els ensenyaments mitjans en què existisca legalment qualificació global per curs, el barem s'aplicarà directament a la dita qualificació.
c) Per al càlcul de la nota mitjana en el cas de plans d'estudi estructurats en crèdits, es ponderarà en funció del nombre de crèdits que integra cada assignatura, d'acord amb la fórmula següent:
P x Nca
V = ----------
NCt
V = valor resultant de la ponderació de la nota mitjana obtinguda en cada assignatura.
P = qualificació numèrica de cada assignatura.
Nca = nombre de crèdits que integren l'assignatura.
NCt = nombre de crèdits matriculats en el curs acadèmic que es barema.
Es sumaran els valors resultants de l'aplicació de la dita fórmula i el resultat serà la nota mitjana final.
d) Les qualificacions acadèmiques no numèriques equivaldran a les qualificacions numèriques següents:
Matrícula d'honor: 10 punts.
Excel·lent: 9 punts.
Notable: 8 punts.
Bé: 6 punts.
Suficient o apte: 5 punts.
Insuficient o no apte: 2 punts.
Molt deficient o No presentat: 0 punts.
6.3. Altres criteris complementaris:
a) Orfandat absoluta: 5 punts.
b) Desocupació o atur laboral de tots els membres de la unitat familiar: 5 punts
c) Família monoparental: 2 punts.
d) Família nombrosa: 2 punts.
e) Germans matriculats a la residència sol·licitada: 1 punt.
Setena. Instrucció del procediment
7.1. La instrucció del procediment correspondrà a les unitats territorials de l'IVAJ.GVA JOVE a Castelló i a Alacant, i al Servei de Participació, Activitats i Productes de l'Institut Valencià de la Joventut.Generalitat Jove, que podran demanar a la persona sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
7.2. Quan la sol·licitud no reunisca els requisits exigits o no porte adjunta la documentació que, d'acord amb esta resolució, es requereix en la base 5.1, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es notificarà a la persona sol·licitant mitjançant la seua publicació en el DOCV, d'acord amb el que preveuen els articles 59 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es farà públic als taulers oficials d'anuncis dels serveis centrals, de les unitats territorials de l'IVAJ.GVA JOVE i de les residències juvenils adscrites, i també a través del web de l'IVAJ.GVA JOVE , perquè, en el termini de 10 dies, comptadors des de l'endemà a la notificació, esmene la falta o acompanye els documents preceptius i la resta de documentació voluntària a l'efecte de baremació. Si no es fa l'esmena de la documentació requerida en el termini esmentat, s'entendrà que ha desistit de la seua petició i es procedirà a arxivar-la, després de la prèvia resolució dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El que s'ha indicat en este punt només afecta la no-esmena dels documents requerits, assenyalats en la base 5.1.
D'altra banda, si no s'aporta la documentació complementària que assenyala la base 5.2, no es tindrà en compte a l'efecte de barem en esta convocatòria.
Les notificacions a les sol·licituds presentades mitjançant el procediment de tràmit telemàtic es faran a través de les unitats registrals telemàtiques, quan la persona interessada hi haja assenyalat este mitjà com a preferent o hi haja consentit expressament a la seua utilització.
Huitena. Comissió avaluadora
8.1. Per a l'estudi i la valoració de les sol·licituds acollides a la present resolució es constituirà una comissió avaluadora formada per les persones al servei de l'IVAJ.GVA JOVE següents:
- Presidenta: Míriam Amorós Barber; suplent, Javier Sáez Cifre
- Secretari: Pedro Vives Silvestre; suplent, Cristina Navarro Díaz
- Vocals titulars: Tomás Edo Pupla, Paz Gómez Salazar i M.ª Jesús Azuar Ruiz
- Vocals suplents: M.ª Carme Climent Espí, Angeles Pescador Devesa i Javier Roselló Doménech.
8.2. La comissió avaluadora ajustarà el seu funcionament a les normes que contenen els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
8.3. A fi de facilitar l'anàlisi de les sol·licituds presentades, la comissió avaluadora podrà demanar als sol·licitants la informació addicional que considere necessària.
8.4. La comissió elevarà al director general de l'IVAJ.GVA JOVE una proposta de resolució que continga la relació nominal de les persones excloses de la convocatòria, i n'indicarà la causa d'exclusió; la relació nominal de sol·licitants que han obtingut plaça, si s'escau, ordenada d'acord amb els criteris establits i el barem que recull la base sisena, i n'expressarà la puntuació total obtinguda, i la relació de les persones en llista d'espera, i també la de les renúncies. La proposta de resolució inclourà la relació de persones que han desistit de la sol·licitud.
Novena. Resolució de la convocatòria
9.1. El director general de l'IVAJ.GVA JOVE a la vista de la proposta de la comissió avaluadora, resoldrà la convocatòria. En el procediment, en tot cas, hauran de quedar acreditats els fonaments de la resolució que s'adopte.
9.2. El termini màxim de resolució serà de tres mesos, comptadors a partir de l'endemà del dia en què acabe el termini de presentació de sol·licituds. Si transcorregut el dit termini no s'haguera dictat resolució expressa, les sol·licituds presentades podran entendre's desestimades, sense perjuí de l'obligació de resoldre que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
9.3. La resolució de la convocatòria es publicarà en el DOCV a l'efecte que preveuen els articles 59.6 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es farà pública als serveis centrals i a les unitats territorials de l'IVAJ.GVA JOVE, i també a les residències juvenils adscrites a l'IVAJ.GVA JOVE i a través del web de l'IVAJ.GVA JOVE .
Desena. Obligacions dels beneficiaris
10.1. Els estudiants admesos es comprometran a romandre a la residència durant tot el curs acadèmic lectiu que en el seu moment fixen la universitat corresponent i la Conselleria d'Educació.
10.2. Quota
Les persones seleccionades hauran d'abonar mensualment el preu que estableix l'apartat 1 de l'annex del Decret 78/2010, de 30 d'abril, del Consell, pel qual es modifica el Decret 209/2001, de 18 de desembre, mitjançant el qual es fixen el règim i les quanties dels preus públics que ha de percebre l'Institut València de la Joventut.Generalitat Jove (IVAJ.GVA JOVE), publicat el 04.05.2010, en el DOCV núm. 6259, i, si escau, el que establisca la normativa d'actualització posterior. Els preus mensuals a abonar en cada residència són els següents:
- Residència Juvenil Mare de Déu del Lledó: 400 euros
- Residència Juvenil Universitària La Florida: 450 euros
- Residència Juvenil Sant Crist del Mar: 300 euros
a) El preu s'abonarà en pagaments mensuals que s'hauran de liquidar dins dels 5 primers dies del mes corresponent, excepte els dies corresponents al mes de setembre, que s'abonaran en la mensualitat d'octubre. L'obligació del pagament del resident serà el corresponent a tot el període lectiu escolar oficial al seu nivell d'estudis.
b) Quan l'inici del període lectiu escolar oficial no coincidisca amb el primer dia del mes, els residents abonaran, d'eixe mes inicial, només els dies compresos dins del calendari escolar oficial corresponent al seu nivell d'estudis, i el preu de cada dia serà el resultat de dividir la quota mensual entre 30 dies. Per a l'últim mes del curs, s'hi aplicarà el mateix criteri.
Els residents que obtinguen plaça una vegada iniciat el curs acadèmic abonaran, en el primer mes d'estada, la part proporcional que corresponga als dies que utilitzen la residència, en els casos en què no coincidisca amb un mes natural complet.
Els residents que abandonen la residència durant el curs escolar sense finalitzar els estudis abonaran la part corresponent als dies de permanència a la residència del mes en què es produïsca l'abandó i, a més a més, comportarà la pèrdua de la fiança.
Per a altres dates, fora del període lectiu en què els residents ja no estiguen allotjats a la residència, els que vulguen allotjar-s'hi per a la realització d'exàmens hauran de formalitzar la corresponent reserva i abonar el preu d'alberguista d'acord amb el que preveu la normativa de preus vigent que assenyala el primer paràgraf d'esta base.
c) En el moment de formalitzar la inscripció, la persona resident efectuarà un pagament de la quantitat equivalent a una quota mensual, en concepte de fiança.
d) La quantitat ingressada com a fiança respondrà de les obligacions per quotes mensuals no abonades, per despeses no satisfetes i per danys o desperfectes ocasionats i no reparats, i també per l'abandó de la residència sense finalitzar els estudis. La quantitat ingressada com a fiança es tornarà en acabar-hi l'estada, tret de les retencions que puguen deduir-s'hi per l'aplicació del paràgraf anterior.
10.3. En els supòsits d'abandó de la residència per motius acadèmics, com ara la participació en programes d'intercanvi d'estudiants, pràctiques que hagen de dur-se a terme en altres localitats i altres situacions assimilables, el resident podrà conservar, prèvia sol·licitud, la plaça a la residència. En estos supòsits el resident no abonarà la quota durant el període que no romanga a la residència, però no es tornarà la fiança. La no-reincorporació del resident, en finalitzar el període sol·licitat d'absència de la residència per motius acadèmics, comportarà la pèrdua de la fiança.
10.4. Davant de la falta de pagament de dos mesos, o de l'incompliment reiteratiu del termini de pagament, s'iniciarà l'oportú procediment de requeriment i/o de revocació de la plaça de resident.
10.5. Les quantitats que les entitats bancàries cobren a l'IVAJ.GVA JOVE pels rebuts tornats a la residència hauran de ser abonades pel resident.
10.6. Les quantitats a abonar per als cursos successius fins a acabar l'estada a la residència seran les que determine la convocatòria anual de places, d'acord amb la normativa vigent de preus públics a aplicar per a les activitats i els serveis que presta l'IVAJ.GVA JOVE.
10.7. Formalització de la inscripció i documentació
Els sol·licitants que obtinguen plaça en el marc de la present convocatòria hauran de formalitzar la inscripció a la Secretaria de la residència en què se'ls ha adjudicat la plaça, des del dia 22 d'agost fins a les 14 hores del dia 5 de setembre de 2011, i aportaran la documentació següent:
- Dues fotografies de carnet
- Una fotocòpia de la cartilla o targeta sanitària de la Seguretat Social, o de qualsevol altre document que justifique la cobertura mèdica i sanitària
- El justificant de l'ingrés de la fiança
Si en el termini indicat no es formalitza la inscripció a la residència en què s'ha adjudicat la plaça, es considerarà que la persona interessada ha renunciat a la plaça adjudicada, i la seua sol·licitud s'arxivarà, després de la resolució del director general, d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la plaça que deixe vacant podrà adjudicar-se d'acord amb els criteris que estableix la convocatòria.
10.8. La persona admesa haurà de matricular-se al centre docent declarat en el formulari de sol·licitud de plaça, i també realitzar els estudis del nivell igualment declarat en l'esmentada sol·licitud. Així mateix, abans del 15 de novembre de 2011 haurà de presentar el certificat de matrícula o un document acreditatiu de la matrícula efectuada per al curs 2011/2012.
10.9. La persona admesa haurà de signar un document en què conste que es compromet a respectar les normes reguladores de les residències juvenils i el reglament de règim intern de la seua residència. En el cas de residents menors d'edat, este document haurà de ser signat pel pare, la mare o tutor/a. La negativa a signar eixe document podrà donar lloc al corresponent procediment de revocació de la plaça concedida.
10.10. Els estudiants admesos a la residència es comprometen al compliment de les seues obligacions acadèmiques, entre les quals hi ha l'assistència a classe i l'aprofitament dels estudis. Amb esta finalitat, la direcció de la residència podrà demanar als residents l'horari de classes i una còpia dels butlletins de les notes que obtinguen al llarg del curs. Als residents que no aporten els butlletins de notes en el termini que es concedisca, se'ls requerirà per escrit perquè en un termini de deu dies procedisquen a lliurar-los en direcció. L'incompliment del termini de lliurament de les notes i/o de les obligacions acadèmiques i un rendiment acadèmic negatiu reiterat podrà donar lloc al corresponent procediment de revocació de la plaça concedida.
10.11. Durant la primera quinzena del mes de maig de cada any, a l'efecte de continuïtat a la residència, les persones beneficiàries presentaran a la direcció de la residència una declaració responsable exposant que no s'ha modificat cap dels requisits exigits per a participar en la convocatòria en què van ser admeses, i també una sol·licitud de renovació de plaça a la residència per al curs lectiu següent.
Onzena. Revocació de la plaça i anul·lació del servei
11.1. L'incompliment o l'alteració, per part del beneficiari, dels requisits i de les condicions que donaren lloc a l'atorgament de la plaça, i també l'incompliment de les obligacions assenyalades en la base desena de la present resolució, podran donar lloc al corresponent procediment de revocació de la plaça concedida. Serà causa específica de revocació l'incompliment de les obligacions acadèmiques i un rendiment acadèmic negatiu reiterat, l'organització i la participació en actes que alteren l'ordre i la bona convivència a la residència juvenil, i els que atempten contra els béns de la residència, i també tots aquells actes que menyspreen la dignitat i la intimitat d'altres persones. En la tramitació del procediment es garantirà, en tot cas, el dret a l'audiència de la persona interessada.
11.2. Per causes justificades i després de comunicar-ho als residents en qüestió amb una antelació mínima d'un mes -tret de causes de força major-, l'IVAJ.GVA JOVE podrà suspendre el servei de residència per un temps determinat i mentre duren les circumstàncies que provocaren la suspensió del servei.
Dotzena. Renúncia de plaça i devolució de la quota
12.1. La sol·licitud de renúncia a la plaça es farà sempre per escrit, i es trametrà a l'IVAJ.GVA JOVE o es presentarà al Registre de la seu central de l'IVAJ.GVA JOVE a València, als de les unitats territorials de l'IVAJ.GVA JOVE d'Alacant i de Castelló, a les mateixes residències juvenils o en qualsevol dels llocs que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan les sol·licituds es presenten en una oficina de correus per ser enviades per correu certificat, s'hauran de presentar en sobre obert, i inclouran una còpia perquè siga segellada i datada per la persona responsable, i puga acreditar-se'n la presentació.
12.2. Les sol·licituds de renúncia hauran d'indicar clarament el nom i els cognoms del resident, la residència juvenil de què es tracte, i també la data a partir de la qual es fa efectiva la seua renúncia.
12.3. D'acord amb el que disposa el Decret 73/1991, de 13 de maig, procedirà la devolució de l'import que corresponga quan, per causa no imputable a la persona interessada, no es duga a terme l'activitat, no tinga lloc la utilització del servei o no es preste, i la persona interessada ho acredite mitjançant document fefaent.
12.4. El procediment de devolució de les quantitats, en els casos que corresponga, es farà d'acord amb el Decret 151/1994, de 29 de juliol, del Govern Valencià.
Tretzena. Normativa a aplicar als residents
La normativa a aplicar als residents admesos en el marc d'esta convocatòria per als cursos successius fins a acabar l'estada a la residència serà la que determine la convocatòria anual de places.
Catorzena. Acceptació de les bases
La participació en la present convocatòria implica l'acceptació de les bases que la regulen.